PMIndiaData/PMIndiaSum huggingface dataset:
தற்போதுள்ள பயிர்க்காப்பீட்டுத் திட்டங்களை அமலாக்குவதில் உள்ள சவால்களை எதிர்கொள்ள பிரதமரின் ஃபசல் பீமா யோஜனா, மறுசீரமைக்கப்பட்ட வானிலை அடிப்படையிலான பயிர்க்காப்பீட்டுத் திட்டம் ஆகியவற்றைத் திருத்தி அமைக்க மத்திய அமைச்சரவை ஒப்புதல் வழங்கியுள்ளது

தற்போதுள்ள பயிர்க்காப்பீட்டுத் திட்டங்களை அமலாக்குவதில் உள்ள சவால்களை எதிர்கொள்ள பிரதமரின் ஃபசல் பீமா யோஜனா, மறுசீரமைக்கப்பட்ட வானிலை அடிப்படையிலான பயிர்க்காப்பீட்டுத் திட்டம் ஆகியவற்றைத் திருத்தி அமைக்க பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் வழங்கப்பட்டது. பிரதமரின் ஃபசல் பீமா யோஜனா, மறுசீரமைக்கப்பட்ட வானிலை அடிப்படையிலான பயிர்க்காப்பீட்டுத் திட்டம் ஆகியவற்றில் கீழ்க்காணுமாறு சில மாற்றங்களை செய்ய உத்தேசிக்கப்பட்டுள்ளது: • காப்பீட்டு நிறுவனங்களின் செயல்பாட்டு ஒதுக்கீடு 3 ஆண்டுகளாக இருக்கும் • இந்தத் திட்டங்களின்கீழ், மத்திய அரசின் மானியம் பாசன வசதி இல்லாத பகுதிகள் / பயிர்களுக்குப் பிரிமிய விகிதம் 30%-ஆகவும், பாசன வசதி உள்ள பகுதிகள் / பயிர்களுக்கு 25%-ஆகவும் இருக்கும். 50 சதவீதம் அல்லது அதற்கு மேல் பாசன வசதி உள்ள பகுதிகள் இருக்கும் மாவட்டம் முழுமையான பாசன வசதி பெற்ற பகுதி அல்லது மாவட்டமாகக் கருதப்படும். • வரையறுக்கப்பட்ட கால வரம்புக்குப் பின்னால் சம்பந்தப்பட்ட காப்பீட்டு நிறுவனங்களுக்குப் பிரிமியம் மானியத்தை விடுவிக்க மாநில அரசுகளால் தாமதம் ஏற்படும் பட்சத்தில் அடுத்த பருவங்களுக்கு இந்தத் திட்டத்தை அமலாக்க அனுமதிக்கப்பட மாட்டாது. கரீஃப் பருவத்திற்கான கடைசித் தேதி மார்ச் 31-ஆகவும், ரபி பருவத்திற்கான கடைசித் தேதி செப்டம்பர் 30-ஆகவும் இருக்கும். • வடகிழக்கு மாநிலங்களுக்குத் தற்போதுள்ள 50:50 என்ற மத்திய அரசின் பிரிமிய மானிய விகிதப் பங்கு 90 சதவீதமாக அதிகரிக்கப்பட்டுள்ளது. • திருத்தியமைக்கப்பட்ட நடைமுறைகள் 2020 கரிஃப் பருவத்திலிருந்து செயல்பாட்டுக்கு வரும். பயன்கள்: வேளாண் உற்பத்தியை நிர்வகிப்பதில் உள்ள அபாயங்களை நல்ல முறையில் விவசாயிகள் சமாளித்து, விவசாய வருவாயை நிலைக்கச் செய்வதற்கு இந்த மாற்றங்கள் உதவும் என்று எதிர்பார்க்கப்படுகிறது. இந்த மாற்றங்கள் மூலம் பயிர் விளைச்சலை மிகத் துல்லியமாக விரைந்து கணக்கிட முடியும். மேலும், காப்பீட்டுக் கோரிக்கைகள் விரைவாக பைசல் செய்யப்படுவதற்கும் வழிவகுக்கும். திருத்தியமைக்கப்பட்ட நடைமுறைகள் 2020 கரிஃப் பருவத்திலிருந்து நாடு முழுவதும் செயல்பாட்டுக்கு வரும்.
பெண்களால் மட்டுமே இயக்கப்படும் டி.சி.எஸ். நிறுவனத்தின் தகவல் தொழில்நுட்ப மையத்தை பிரதமர் பார்வையிட்டார்.

ரியாத்தில் உள்ள பெண்களால் மட்டுமே இயக்கப்படும் டி.சி.எஸ். நிறுவனத்தின் தகவல் தொழில்நுட்ப மையத்தை பிரதமர் திரு நரேந்திர மோடி பார்வையிட்டார். அந்த மையத்தின் செயல்பாடுகள் குறித்து பிரதமருக்கு விளக்கப்பட்டது. அங்கு பணியாற்றும் பெண்களோடு உரையாடிய பிரதமரை அப்பெண்கள் உற்சாகமாக வரவேற்றனர். அந்நிகழ்ச்சியில் பேசிய பிரதமர், சவுதி அரேபியாவுக்கே பெருமை சேர்க்கும் அவர்களோடு உரையாடுவதன் மூலம் உலகுக்கு ஒரு முக்கிய செய்தியை வலியுறுத்துவதாக கூறினார். இன்றைய போட்டிகள் மிகுந்த உலகில் முன்னேறுவதற்கு, இயற்கை சக்தி மற்றும் மனித சக்தி இரண்டும் இணைந்து செயல்பட வேண்டும் என்றார். பெண்களின் பங்கு அத்தகைய முயற்சியில் ஈடுபடும்போது, நல்ல முன்னேற்றம் ஏற்படும் என்றார். இந்த மையத்தில் காணப்படும் உற்சாகம் உலகின் ஆக்கபூர்வமான சக்திக்கான அடையாளம் என்றார். அந்த மென்பொறியாளர்களை இந்தியாவுக்கு வரவேற்ற பிரதமர், அவர்களின் வருகை இந்தியாவில் பெரிய தாக்கத்தை ஏற்படுத்தும் என்றார். அரசு நிர்வாகத்தில் தொழில்நுட்பம் வகிக்கும் முக்கிய பங்கை வலியுறுத்திய பிரதமர், இதனால் எளிதான நிர்வாகம், முழுமையான நிர்வாகம் மற்றும் பொருளாதார நிர்வாகத்தை வழங்க முடிகிறது என்றார். “நரேந்திர மோடி” என்ற செயலியை பயன்படுத்துமாறு அவர்களிடம் கூறிய பிரதமர், இந்தியாவில் பெண்களுக்கு அதிகாரம் வழங்குவது குறித்தும் பேசுமாறு கூறினார். அந்த இடத்தில் இருந்த தகவல் மையத்தில் “வந்தே மாதரம், மாத்ரி தேவோ பவ” என்று பிரதமர் எழுதினார்.
பிரதமர் திரு. நரேந்திர மோடி தொலைபேசியில் குவைத் பிரதமருடன் கலந்துரையாடல்

பிரதமர் திரு. நரேந்திர மோடி இன்று குவைத் பிரதமர் மேன்மைக்குரிய ஷேக் சப்பா அல்-காலெத் அல்-ஹமாத் அல்-சப்பாவுடன் தொலைபேசி மூலம் கலந்துரையாடினார். மேன்மைக்குரிய குவைத் ராஜகுடும்ப அமீர் மற்றும் குவைத் மக்களின் ஆரோக்கியத்துக்கு பிரதமர் தன் நல்வாழ்த்துகளைக் தெரிவித்துக் கொண்டார். இந்தியாவின் நட்பு நாடுகள் வட்டத்தில் இருக்கும் குவைத்துடன் உறவுகளுக்கு இந்தியா தரும் முக்கியத்துவத்தை பிரதமர் அடிக்கோடிட்டுக் காட்டினார். கோவிட் – 19 நோய்த் தொற்று பாதிப்பு சூழ்நிலையில் உள்நாட்டு மற்றும் சர்வதேசத் தாக்கங்கள் குறித்து இரு தலைவர்களும் விவாதித்தனர். சுகாதார நெருக்கடி சமயங்களில் தகவல்கள் பரிமாற்றம், ஒத்துழைப்பு மற்றும் பரஸ்பர ஆதரவுக்கான வாய்ப்புகளை ஆராய்வதற்காக இரு நாட்டு அதிகாரிகளும் தொடர்ந்து தொடர்பில் இருக்க வேண்டும் என்று அவர்கள் ஒப்புக்கொண்டனர். குவைத்தில் உள்ள பெருமளவிலான இந்திய மக்களின் பங்களிப்புகளை குவைத் அரசு மதிக்கிறது என்று குவைத் பிரதமர் கூறினார். இப்போதைய சூழ்நிலையில் குவைத்தில் உள்ள இந்தியர்களின் நலன் மற்றும் பாதுகாப்பை தொடர்ந்து உறுதி செய்வோம் என அவர் உத்தரவாதம் அளித்தார். பிரதமர் அவருக்கு தனது நன்றிகளையும் பாராட்டுதல்களையும் தெரிவித்துக் கொண்டார்.
மும்பையில் தீவிபத்தில் உயிரிழந்தோர் குறித்து பிரதமர் வேதனை

மும்பையில் தீவிபத்தில் உயிரிழந்தோர் குறித்து பிரதமர் திரு. நரேந்திர மோடி வேதனை தெரிவித்துள்ளார். “மும்பை தீவிபத்து குறித்து வேதனை அடைந்தேன். பாதிக்கப்பட்டவர்கள் குடும்பத்தினருடனேயே எனது எண்ணங்கள் உள்ளன. காயமடைந்தவர்கள் விரைவில் குணமடைய வேண்டுகிறேன்” என்று பிரதமர் குறிப்பிட்டுள்ளார்.
பொறியாளர்கள் தினத்தில் சர் எம்.விஸ்வேஸ்வரய்யாவை பிரதமர் நினைவு கூர்ந்தார்

பொறியாளர்கள் தினத்தில் சர் எம்.விஸ்வேஸ்வரய்யாவின் அளப்பரிய பங்களிப்பை பிரதமர் திரு.நரேந்திர மோடி நினைவு கூர்ந்துள்ளார். பிரதமர் தனது ட்விட்டரில் தெரிவித்துள்ளதாவது, “பொறியாளர்கள் தினத்தில் சர் எம்.விஸ்வேஸ்வரய்யாவின் அளப்பரிய பங்களிப்பை நாம் நினைவு கூருகிறோம். வருங்கால பொறியாளர்கள் தங்களை உயர்த்திக் கொள்ள அவரது பங்களிப்பு தொடர்ந்து ஊக்கமளிக்கும். இதுகுறித்து நான் ஏற்கனவே, மனிதில் குரல் நிகழ்ச்சியில் பேசிய இணைப்பையும் பகிர்ந்துள்ளேன்”.
ஹங்கேரி பிரதமர் விக்டர் ஒர்பானுடன் பிரதமர் தொலைபேசி மூலம் பேச்சு

பிரதமர் திரு நரேந்திர மோடி, ஹங்கேரி பிரதமர் திரு விக்டர் ஒர்பானை தொலைபேசி மூலம் தொடர்பு கொண்டு பேசினார். உக்ரைனில் நிலவும் சூழல் குறித்து இரு தலைவர்களும் விவாதித்தனர். உடனடி சண்டை நிறுத்தத்தை அறிவித்து பேச்சு வார்த்தைக்கு திரும்ப வேண்டும் என்று அவர்கள் வலியுறுத்தினர். உக்ரைன்-ஹங்கேரி எல்லையில் இருந்து 6000-க்கும் மேற்பட்ட இந்தியர்களை பத்திரமாக வெளியேற்ற ஒத்துழைத்த ஹங்கேரி அரசுக்கு பிரதமர் நன்றியை தெரிவித்து கொண்டார். உக்ரைனில் இருந்து வெளியேற்றப்பட்ட இந்திய மருத்துவ மாணவர்களுக்கு ஹங்கேரி பிரதமர் வாழ்த்து தெரிவித்தார். அவர்கள் விருப்பப்பட்டால் ஹங்கேரியில் தங்கள் படிப்பை தொடரலாம் என அவர் கூறினார். அவரது இந்த பெருந்தன்மைக்கு பிரதமர் பாராட்டு தெரிவித்தார்.
ஹனுமன் ஜெயந்தியை முன்னிட்டு பிரதமர் நாட்டு மக்களுக்கு வாழ்த்து

ஹனுமன் ஜெயந்தியை முன்னிட்டு பிரதமர் திரு. நரேந்திர மோடி நாட்டு மக்களுக்கு வாழ்த்து தெரிவித்துள்ளார். “ஹனுமன் ஜெயந்தியான இந்த திருநாளில் நாட்டு மக்களுக்கு எனது மனமார்ந்த வாழ்த்துகள். பக்தி, வலிமை, அர்ப்பணிப்பு மற்றும் ஒழுக்கத்தின் அடையாளமாக விளங்கும் அவரது வாழ்க்கை ஒவ்வொரு நெருக்கடியையும் நாம் எதிர்கொள்ளவும் சமாளிக்கவும் ஊக்கம் அளிக்கிறது” (“हनुमान जयंती के पावन अवसर पर देशवासियों को हार्दिक शुभकामनाएं। भक्ति, शक्ति, समर्पण और अनुशासन के प्रतीक पवनपुत्र का जीवन हमें हर संकट का सामना करने और उससे पार पाने की प्रेरणा देता है।”,), என்று பிரதமர் தனது வாழ்த்து செய்தியில் கூறியுள்ளார்.
ஜி.எஸ்.டி. மசோதா நிறைவேறியதற்காக அனைத்து நாடாளுமன்ற உறுப்பினர்களுக்கும் பிரதமர் நன்றி

ஜி.எஸ்.டி. மசோதா நிறைவேறியதற்கு பிரதமர் திரு. நரேந்திர மோடி அனைத்து கட்சி தலைவர்களுக்கும் உறுபினர்களுக்கும் நன்றி தெரிவித்தார். கூட்டுறவு கூட்டாட்சிக்கு ஜி.எஸ்.டி. மசோதாவே சிறந்த உதாரணம் என்று குறிப்பிட்ட பிரதமர் இந்த முயற்சி இந்தியாவில் தயாரிப்போம், ஏற்றுமதி, மற்றும் வேலைவாய்ப்புகளை ஊக்குவித்து வருவாயை அதிகரிக்கும் என்று தனது டுவிட்டரில் தொடர் பதிவுகளாக பதிவுசெய்தார். “மாநிலங்கள் அவையில் ஜி.எஸ்.டி. மசோதா நிறைவேறியது வரலாற்று நிகழ்வாகும்/ இதற்காக நான் அனைத்து கட்சி தலைவர்களுக்கும் உறுப்பினர்களுக்கும் நன்றி தெரிவித்துக்கொள்கிறேன் 21-ஆம் நூற்றாண்டில் இந்தியாவிற்கு மறைமுக வரி முறை எனும் பாதையை வகுக்கும் முடிவை எடுத்ததற்காக நம் நாடாளுமன்ற உறுபினர்களை நாம் பாராட்ட வேண்டும். அனைத்து இந்தியர்களுக்கும் நன்மை அளித்து நாட்டின் சந்தை போக்கை ஊக்குவிக்க தேவையான அனைத்து முயற்சிகளையும் மாநில அரசுகள் மற்றும் கட்சிகளுடன் இனணந்து நாங்கள் பணி புரிவோம். இந்த முயற்சி இந்தியாவில் தயாரிப்போம், ஏற்றுமதி, மற்றும் வேலைவாய்ப்புகளை ஊக்குவித்து வருவாயை அதிகரிக்கும் கூட்டுறவு கூட்டாட்சிக்கு ஜி.எஸ்.டி. மசோதாவே சிறந்த உதாரணம் என்பதையும் நான் குறிப்பிட விரும்புகிறேன். நாம் அனைவரும் ஒன்று இணைந்து இந்தியாவை புதிய உயரத்திற்கு எடுத்து செல்வோம்”, என்று பிரதமர் தனது டுவிட்டரில் பதிவு செய்துள்ளார்.
15-வது இந்திய-ஐரோப்பிய ஒன்றிய (மெய்நிகர்) மாநாடு: பிரதமர் திரு. நரேந்திர மோடியின் தொடக்க உரை

மேன்மைமிகுந்தவர்களே, வணக்கம்! மார்ச்சில் நடக்கவிருந்த இந்திய-ஐரோப்பிய ஒன்றிய மாநாட்டை கோவிட்-19 காரணமாக நாங்கள் ஒத்தி வைக்க வேண்டியிருந்தது. மெய்நிகர் தளத்தின் மூலமாக நாம் இன்று சந்திப்பது நல்ல விஷயம். முதற்கண், கொரோனா வைரசால் ஐரோப்பாவில் ஏற்பட்ட இழப்புக்கு எனது வருத்தத்தை தெரிவித்துக் கொள்கிறேன். உங்களின் தொடக்க உரைக்கு நன்றி. உங்களைப் போலவே, இந்தியா மற்றும் ஐரோப்பிய ஒன்றியத்துக்கு இடையேயான உறவுகளை ஆழப்படுத்தவும், வலுப்படுத்தவும் நானும் உறுதி பூண்டுள்ளேன். இதற்காக நாம் நீண்டகால மூலோபாயத் திட்டத்தை பின்பற்ற வேண்டும். இதைத் தவிர, குறிப்பிட்டக் காலக்கெடுவுக்குள் செயல்படுத்தக்கூடிய செயல்திறன் மிக்க திட்டம் ஒன்று உருவாக்கப்பட வேண்டும். இந்தியாவும், ஐரோப்பிய ஒன்றியமும் இயற்கையான பங்குதாரர்கள். உலகத்தின் அமைதி மற்றும் நிலைத்தன்மைக்கும் நமது கூட்டுறவு பயன்படும். இந்த உண்மை இன்றைய உலக நிலைமையில் இன்னும் தெளிவாகப் புலப்பட்டுள்ளது. ஜனநாயகம், பன்முகத்துன்மை, பலதரப்புத்தன்மை, சுதந்திரம் மற்றும் வெளிப்படைத்தன்மை ஆகிய உலகளாவிய நல்ல விஷயங்களை இரு தரப்பும் பகிர்ந்துக் கொள்கின்றன. கோவிட்-19-க்குப் பிறகு, பொருளாதாரக் களத்தில் உலகளாவிய புதிய பிரச்சினைகள் எழுந்துள்ளன. இதை எதிர்கொள்ள ஜனநாயக நாடுகளுக்கிடையே பெரிய அளவில் ஒத்துழைப்பு தேவைப்படுகிறது. நமது மக்களின் உடல் நலனும், செல்வமும் இன்று சவால்களை சந்திக்கின்றன. விதிகள்-சார்ந்த சர்வதேச முறையில் பலதரப்பட்ட அழுத்தங்கள் இருக்கின்றன. இத்தகைய சூழ்நிலைகளுக்கிடையே, பொருளாதார மறுகட்டமைப்பிலும், மனிதர்கள்-சார்ந்த மற்றும் மனிதநேயம்-சார்ந்த உலகமயமாக்கலைக் கட்டமைப்பதிலும், இந்திய-ஐரோப்பிய ஒன்றியக் கூட்டு குறிப்பிடத்தக்கப் பங்காற்றலாம். நடப்பு சவால்களைத் தவிர, பருவநிலை மாற்றம் போன்ற நீண்டகால சவால்களும் இந்தியா மற்றும் ஐரோப்பிய ஒன்றியத்தின் முன்னுரிமை ஆகும். புதுப்பிக்கத்தக்க மின்சாரத்தின் பயன்பாட்டை இந்தியாவில் அதிகரிக்க வைப்பதற்கான எங்கள் முயற்சிகளில், முதலீடு மற்றும் தொழில்நுட்பத்தை ஐரோப்பாவில் இருந்து நாங்கள் வரவேற்கிறோம். இந்த மெய்நிகர் மாநாட்டின் மூலம் நமது உறவுகள் இன்னும் பலப்படும் என நான் நம்புகிறேன். மேன்மைமிகுந்தவர்களே, உங்களிடையே உரையாற்றுவதற்கான வாய்ப்புக் கிடைத்தமைக்காக எனது மகிழ்ச்சியை மீண்டும் ஒரு முறை நான் வெளிப்படுத்துகிறேன்.
மத்திய பட்ஜெட் 2022-23 குறித்து பிரதமர் ஆற்றிய உரையின் முக்கிய அம்சங்கள்

நூற்றாண்டுக்கு ஒருமுறை ஏற்படும் பேரழிவுக்கு இடையே வளர்ச்சியின் புதிய நம்பிக்கையுடன் இந்த ஆண்டு பட்ஜெட் தாக்கல் செய்யப்பட்டுள்ளது. பொருளாதாரத்திற்கு வலிமை அளிப்பதுடன் சாமான்ய மக்களுக்குப் புதிய வாய்ப்புகளையும் இந்த பட்ஜெட் உருவாக்கும். அதிகப்படியான அடிப்படைக் கட்டமைப்பு, கூடுதல் முதலீடு, அதிக வளர்ச்சி, கூடுதல் வேலைகளுக்கான வாய்ப்புகளால் பட்ஜெட் நிறைந்துள்ளது. இது புதிய வேலை வாய்ப்பு துறையை மேலும் திறந்துவிடும். சமகால பிரச்சனைகளை இந்த பட்ஜெட் தீர்ப்பது மட்டுமின்றி இளைஞர்களின் பிரகாசமான எதிர்காலத்தையும் உறுதி செய்யும். விவசாயிகளுக்கான ட்ரோன்கள், வந்தே பாரத் ரயில்கள், டிஜிட்டல் கரன்சி, 5ஜி சேவைகள், தேசிய டிஜிட்டல் சுகாதார அமைப்புமுறை போன்ற நடவடிக்கைகள் மூலம் வாழ்க்கையின் அனைத்துத் தளங்களிலும் நவீனத்தையும், தொழில்நுட்பத்தையும் நாடியிருப்பது நமது இளைஞர்களுக்கு, நடுத்தர வகுப்பினருக்கு, ஏழைகளுக்கு, தலித்களுக்கு, பின்தங்கிய வகுப்பினருக்குப் பெருமளவு பயனளிக்கும். இந்த பட்ஜெட்டின் மிகமுக்கிய அம்சங்களில் ஒன்றாக ஏழைகளின் நலன் உள்ளது. இந்த பட்ஜெட், கான்கிரீட் வீடு, கழிப்பறை, அனைத்து ஏழை வீடுகளுக்கும் குழாய் மூலம் குடிநீர் மற்றும் எரிவாயு இணைப்பை உறுதி செய்வதை நோக்கமாகக் கொண்டுள்ளது. அதே சமயம் நவீன இணைய தொடர்பிலும் கவனம் செலுத்துகிறது. நாட்டில் முதல் முறையாக, இமாச்சல், உத்தராகண்ட், ஜம்மு காஷ்மீர், வடகிழக்கு போன்ற பிராந்தியங்களில் ‘பர்வத மாலா’ திட்டம் தொடங்கப்பட்டுள்ளது. இந்தத் திட்டம் இந்த மலைப்பகுதிகளில் நவீனப் போக்குவரத்து முறைகளை உருவாக்கும். லட்சக்கணக்கான இந்தியர்களின் நம்பிக்கை மையமாக இருக்கும் கங்கையின் தூய்மையோடு உத்தராகண்ட், உத்தரப்பிரதேசம், பீகார், ஜார்கண்ட், மேற்குவங்கம் ஆகிய 5 மாநிலங்களில் இந்த நதியின் கரையோரங்களில் இயற்கை வேளாண்மையை அரசு ஊக்கப்படுத்தும். இது விவசாயிகளின் நலனுக்கு முக்கியமான நடவடிக்கையாகும் கங்கையை ரசாயனம் அற்றதாக மாற்றவும் இது உதவி செய்யும். வேளாண்மையை லாபகரமாக்குவதை நோக்கமாகக் கொண்டும் புதிய வாய்ப்புகளால் நிறைந்தும் பட்ஜெட் அம்சங்கள் உள்ளன. புதிய வேளாண் தொழில்கள் ஊக்குவிப்புக்கான சிறப்பு நிதி, உணவு பதன தொழில்துறைக்கான திட்டம் போன்ற நடவடிக்கைகள் விவசாயிகளின் வருவாயை அதிகரிக்க உதவும் குறைந்தபட்ச ஆதரவு விலையில் கொள்முதல் மூலம் விவசாயிகளின் கணக்குகளில் 2.25 லட்சம் கோடி ரூபாய்க்கும் கூடுதலாக பரிமாற்றம் செய்யப்பட உள்ளது. கடன் உத்தரவாதத்தில் பெருமளவு அதிகரிப்பு செய்வதோடு பல திட்டங்கள் இந்த பட்ஜெட்டில் அறிவிக்கப்பட்டுள்ளன. பாதுகாப்பு மூலதன பட்ஜெட்டின் 68 சதவீதம் உள்நாட்டு தொழில்துறைக்கு ஒதுக்கீடு செய்யப்பட்டிருப்பதால் இந்தியாவின் குறு சிறு நடுத்தர தொழில்துறை பெருமளவு பயனடையும். 7.5 லட்சம் கோடி ரூபாய்க்கும் அதிக மதிப்புள்ள மக்கள் முதலீடு பொருளாதாரத்திற்கு புதிய உந்துதலை அளிப்பதோடு சிறு மற்றும் இதர தொழில்துறைகளில் புதிய வாய்ப்புகளையும் உருவாக்கும். மக்களுக்கு உகந்த முற்போக்கான பட்ஜெட்டை வழங்கிய நிதியமைச்சர் நிர்மலாவையும் அவரது குழுவினரையும் நான் வாழ்த்துகிறேன். பட்ஜெட் மற்றும் தற்சார்பு இந்தியா குறித்து நாளை காலை 11 மணியளவில் உரையாற்ற பாரதீய ஜனதா கட்சி என்னை அழைத்துள்ளது. நாளை இது பற்றி நான் விரிவாக பேசுவேன். நன்றி
அசாமின் வெள்ள நிலவரம் குறித்து மத்திய அரசு தொடர்ந்து கண்காணித்து வருவதுடன், தேவையான அனைத்து உதவிகளையும் வழங்க மாநில அரசுடன் இணைந்து பணியாற்றுகிறது: பிரதமர்

அசாமின் வெள்ள நிலவரம் குறித்து மத்திய அரசு தொடர்ந்து கண்காணித்து வருவதாகவும், இத்தகைய சவாலை எதிர்கொள்வதற்குத் தேவையான அனைத்து உதவிகளையும் வழங்க மாநில அரசுடன் இணைந்து பணியாற்றுவதாகவும் பிரதமர் திரு நரேந்திர மோடி கூறியுள்ளார். பிரதமர் வெளியிட்டுள்ள தொடர் சுட்டுரைச் செய்திகளில் தெரிவித்திருப்பதாவது: “கடந்த சில நாட்களாக கனமழை காரணமாக அசாம் மாநிலத்தின் சில பகுதிகளில் வெள்ளம் ஏற்பட்டுள்ளது. வெள்ள நிலவரம் குறித்து மத்திய அரசு தொடர்ந்து கண்காணித்து வருவதுடன், இத்தகைய சவாலை எதிர்கொள்வதற்குத் தேவையான அனைத்து உதவிகளையும் வழங்க மாநில அரசுடன் இணைந்து பணியாற்றுகிறது.” “வெள்ளம் பாதித்த பகுதிகளில் ராணுவமும், தேசிய பேரிடர் மீட்பு குழுவினரும் உள்ளனர். அவர்கள், மீட்பு பணிகளை மேற்கொள்வதோடு, பாதிக்கப்பட்டவர்களுக்கு உதவிகளையும் வழங்குகிறார்கள். மீட்புப் பணிகளின் ஒரு பகுதியாக, விமானப் படை, சுமார் 250 முறைகள் பயணித்துள்ளது.” “முதலமைச்சர் @himantabiswa, அசாம் மாநில அமைச்சர்கள் மற்றும் அதிகாரிகள், பாதிப்பு ஏற்பட்ட மாவட்டங்களில் நாள் முழுவதும் பணியாற்றுவதோடு, பாதிக்கப்பட்டவர்களுக்கு உதவிகளையும் அளிக்கின்றனர். பாதிப்புக்குள்ளான பகுதிகளில் வசிக்கும் அனைவரின் பாதுகாப்பு மற்றும் நலனிற்காக நான் பிரார்த்தனை செய்கிறேன், அனைத்து விதமான உதவிகளும் வழங்கப்படும் என்று மீண்டும் ஒருமுறை உறுதியளிக்கிறேன்.”
பாரீஸ் ஒப்பந்தத்திற்கு மத்திய அமைச்சரவை பின் தேதியிட்ட ஒப்புதல் அளித்தது.

பிரதமர் திரு நரேந்திர மோடி தலைமையில் கூடிய மத்திய அமைச்சரவை பருவநிலை மாற்றம் குறித்த பாரீஸ் ஒப்பந்தத்திற்கு அக்டோபர் 2, 2016 காந்தி ஜெயந்தி அன்று ஒப்புதல் அளித்துள்ளது பாரீஸ் ஒப்பந்தம் 185 நாடுகளால் கடந்த ஆண்டு டிசம்பர் மாதம் 12ஆம் தேதி ஏற்றுக்கொள்ளப்பட்டது. இந்தியா இந்த ஆண்டு ஏப்ரல் 22ஆம் தேதி நியுயார்க்கில் வைத்து பாரீஸ் ஒப்பந்தத்தில் கையெழுத்திட்டது. இதுவரை 191 நாடுகள் இந்த ஒப்பந்தத்தில் கையெழுத்திட்டுள்ளன. பாரீஸ் ஒப்பந்தத்தில் உள்ளபடி ஒட்டுமொத்த உலகளாவிய வெளியிடுதலில் 55% வெளியீடு 55 நாடுகளில் இருந்தே வருகின்றது. இதுவரை 61 நாடுகள் தங்கள் உறுதியையும், ஒப்புதலையும் கொடுத்துள்ளதன் மூலம் 47.79% உலகளாவிய பசுமைகுடில் வாயுக்களுக்கான கணக்கு தெரியவந்துள்ளது. பாரீஸ் ஒப்பந்தத்தை இந்தியா ஏற்றபின் நாடுகள் வெளிப்படுத்தும் வெளியீடு வாயுக்களின் ஒட்டுமொத்த கணக்கு 51.86%ஆக உயர்ந்துள்ளது. மேலும் இந்த ஆண்டு இறுதிக்குள் ஒப்பந்தத்தை பல நாடுகள் ஏற்கும் என்பது பல்வேறு நாடுகளும் இதில் காட்டிவரும் ஆர்வம் உறுதிசெய்கிறது. இதன்மூலம் ஒப்பந்தத்தில் உள்ள அம்சங்கள் விரைவில் அமலுக்கு வருவதன் மூலம் உலகநாடுகள் பருவநிலை மாற்றத்திற்கெதிரான வலுவான நடவடிக்கைகளில் இறங்க உதவும். இந்த ஒப்பந்தத்தை ஏற்பதன்மூலம் பாரீஸ் ஒப்பந்தத்தை அமல்படுத்துவதில் முக்கியப் பங்காற்றும் நாடுகளில் ஒன்றாக இந்தியா இருக்கும். பாரீஸ் ஒப்பந்தத்தில் சர்வதேச நாடுகளின் ஒப்புதலை பெறுவதில் இந்தியா காட்டிய ஆர்வமும், இன்று எடுக்கப்பட்டுள்ள முடிவும் சுற்றுச்சூழலை பாதுகாக்கவும், பருவநிலை மாற்றத்தை தடுப்பதற்காகவும் திரண்டுள்ள உலக நாடுகளின் மத்தியில் இந்தியா தலைமைப்பண்புடன் விளங்குவதை எடுத்துரைக்கிறது. பாரீஸ் ஒப்பந்தத்தை ஏற்க உறுதியேற்றுள்ள அதே நேரம், இந்தியா அதன் தேசிய சட்டங்கள், மேம்பாட்டு கொள்கைகள், நடைமுறைப்படுத்தும் முறைகள், பருவநிலை மாற்றத்தை கட்டுப்படுத்துவதில் உலகநாடுகள் காட்டும் உறுதியை ஆய்வு செய்தல், யூகிக்கத்தக்க, தாங்கத்தக்க தூய சக்தியை பெறும்வழி, ஆகியவை ஒப்பந்தத்தை சார்ந்து இருக்கவேண்டுமென்றும் அமைச்சரவை முடிவுசெய்துள்ளது. 2020ஆம் ஆண்டுக்கு பின்பான பருவநிலை மாற்றத்தை சார்ந்தே பாரீஸ் ஒப்பந்தம் அமைந்துள்ளது. 2020க்கு முன்பான காலகட்டங்களில் வளர்ந்த நாடுகள் கியோடோ ஒப்பந்தத்தின்படி செயல்படும் அதே நேரம், வளரும் நாடுகள் சிலவும் தன்னார்வ உறுதிமொழியை ஏற்றுள்ளன.
ஐக்கிய நாடுகளின் சுற்றுச்சூழல் திட்டத்தின் புவியின் புரவலர் விருது பிரதமர் நாளை (03.10.2018) பெறவிருக்கிறார்

ஐக்கிய நாடுகளின் உயரிய சுற்றுச்சூழல் கவுரவிப்புக்கான “யு.என்.இ.பி. புவியின் புரவலர்” விருதினை புதுதில்லியில் உள்ள வெளிநாடுவாழ் இந்தியர் மையத்தில் நடைபெறும் சிறப்பு நிகழ்ச்சியில் பிரதமர் திரு. நரேந்திர மோடி நாளை (03.10.2018) பெறவிருக்கிறார். நியூயார்க் நகரில் நடைபெற்ற 73-வது ஐ.நா. பொதுச்சபை கூட்டத்திற்கு இடையே செப்டம்பர் 26 அன்று அறிவிக்கப்பட்ட இந்த விருதினை ஐ.நா. தலைமைச் செயலாளர் திரு. அன்டோனியோ குட்ரஸ் வழங்க இருக்கிறார். அந்த நிகழ்ச்சியில் பிரதமர் உரையாற்ற உள்ளார். சர்வதேச சூரிய எரிசக்தி கூட்டமைப்பை உருவாக்குவதற்கான பணியில் முன்னோடியாக விளங்கியதற்காகவும் 2022-க்குள் இந்தியாவில் ஒருமுறை பயன்படுத்தும் பிளாஸ்டிக் அனைத்தையும் ஒழிக்க முன் எப்போதும் இல்லாத முறையில் உறுதி எடுத்திருப்பதற்காகவும் தலைமைத்துவ பிரிவில் பிரதமர் மோடி தெரிவு செய்யப்பட்டிருக்கிறார். சுற்றுச்சூழல் மீது ஆக்கப்பூர்வமான தாக்கத்தை கொண்டு வரும் செயல்பாடுகளுக்காக அரசு, சிவில் சமூகம் மற்றும் தனியார் துறையைச் சேர்ந்த சிறப்புமிக்க தலைவர்களுக்கு ஆண்டுதோறும் “புவியின் புரவலர்” விருது வழங்கப்படுகிறது.
குஜராத்தி புத்தாண்டை முன்னிட்டு உலகெங்கும் உள்ள குஜராத்தி மக்களுக்கு பிரதமர் வாழ்த்து தெரிவித்துள்ளார்.

குஜராத்தி புத்தாண்டை முன்னிட்டு உலகெங்கும் உள்ள குஜராத்தி மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். குஜராத்திகள் தங்களது புத்தாண்டை தீபாவளிக்கு மறுநாள் தொடங்குகின்றனர். “இன்று, தீபாவளிக்கு மறுநாள், குஜராத்திகள் தங்களது புத்தாண்டை துவங்குகின்றனர். உலகெங்கும் உள்ள குஜராத்தி மக்களுக்கு எனது புத்தாண்டு வாழ்த்துகள். இந்த ஆண்டு மகிழ்ச்சி நிறைந்த ஆண்டாக அமையட்டும்.”, என்று பிரதமர் தனது வாழ்த்து செய்தியில் குறிப்பிட்டுள்ளார்.
இந்தியாவுக்கும் பெலாரஸ் நாட்டுக்கும் இடையில் முதலீடுகள் குறித்த இருதரப்பு முதலீட்டு ஒப்பந்தம் கையெழுத்திடுதல் மற்றும் பின்னேற்பு அளிக்க அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியாவுக்கும் பெலாரஸ் நாட்டுக்கும் இடையில் முதலீடுகள் குறித்த இருதரப்பு முதலீட்டு ஒப்பந்தம் (BIT) கையெழுத்திடுதல் மற்றும் பின்னேற்பு அளிக்க ஒப்புதல் அளிக்கப்பட்டது. இந்த ஒப்பந்தம் இரு நாடுகளுக்கும் இடையிலான முதலீடுகள் அதிகரிக்க வகை செய்யும் என எதிர்பார்க்கப் படுகிறது. இந்த ஒப்பந்தத்தால் முதலீட்டாளர்களின் நம்பிக்கை அதிகரித்து, நேரடி அந்நிய முதலீடும் (FDI), கடல்கடந்த நேரடி முதலீடும் (ODI) அதிகரிக்கும் என்று எதிர்பார்க்கப்படுகிறது. யூரேசியன் பொருளாதார யூனியனில் (EAEU) பெலாரஸ் நாடு உறுப்பினராக இருப்பதால், இரு நாடுகளுக்கும் இடையிலான ஒப்பந்தம் கையெழுத்திடுதல் மற்றும் பின்னேற்பு அளித்தல், முக்கியமானதாக இருக்கும். மாதிரி இருதரப்பு முதலீட்டு ஒப்பந்த விஷயங்களின் அடிப்படையில் , இந்தியா ஏற்கெனவே இருதரப்பு முதலீட்டு ஒப்பந்த விஷயங்களை கிர்கிஸ்தான் குடியரசுடன் தொடங்கியுள்ளது. புதிய இருதரப்பு முதலீட்டு ஒப்பந்தம் உருவாக்க ரஷிய கூட்டமைப்புடன் இந்தியா பேச்சு நடத்தி வருகிறது.
ஐக்கிய நாடுகள் தினத்தை முன்னிட்டு ஐக்கிய நாடுகளுக்கு பிரதமர் வாழ்த்து

ஐ.நா. தினத்தை முன்னிட்டு ஐக்கிய நாடுகளுக்கு பிரதமர் திரு, நரேந்திர மோடி வாழ்த்து தெரிவித்துள்ளார். “ஐ.நா. தினத்தை முன்னிட்டு வாழ்த்துகள். உலக அமைதியை ஊக்குவிக்கும் ஐ.நா. வின் செயலுக்கும் அதன் வழிகாட்டுதலின் கீழ் மேற்கொள்ளப்படும் பல்வேறு வகையான முயற்சிகளுக்கும் எமது வாழ்த்துகள்”, என்று பிரதமர் கூறியுள்ளார்.
ஜப்பான் பாதுகாப்பு அமைச்சர் திரு ஜென் நகடானி பிரதமருடன் சந்திப்பு

ஜப்பான் பாதுகாப்பு அமைச்சர் திரு ஜென் நகடானி பிரதமர் திரு நரேந்திர மோடியை இன்று சந்தித்தார். இந்த மாதம் டாக்காவில் நடைபெற்ற தாக்குதலில் உயிர் இழந்த ஜப்பான் மக்களுக்கு பிரதமர் இரங்கல் தெரிவித்தார். தீவிரவாதத்துக்கு எதிராக இரு நாடுகளும் பல்வேறு ஒத்துழைப்பில் ஈடுபட வேண்டும் என்று பிரதமர் கேட்டுக் கொண்டார். இரு நாடுகளுக்கு இடையேயான பாதுகாப்பு ஒத்துழைப்பு திட்டங்கள் குறித்து திரு நகடானி பிரதமரிடம் விரிவுரைத்தார். பிப்ரவரி 2016 – ல் விஷாகபட்டினத்தில் நடைபெற்ற சர்வதேசக் கடற்படைக் கப்பலணி அணிவகுப்பிலும் ஜூன் 2016 – ல் நடைபெற்ற மலபார் அணிவகுப்பிலும் ஜப்பான் பங்கேற்றதைப் பிரதமர் வரவேற்றார். கிழக்கு மற்றும் தெற்காசிய மண்டலங்களில் உள்ள வளர்ச்சி நடவடிக்கைகள் குறித்து திரு நகடானி பிரதமரிடம் பேசினார். இந்த ஆண்டு ஜப்பானில் நடைபெற உள்ள வருடாந்திர மாநாட்டில் பங்கேற்க தான் ஆர்வமாக உள்ளதாக பிரதமர் கூறினார்.
புள்ளிவிவரங்கள் சேகரிப்பு சட்டம் 2008 (2009-ல் 7)-ல் திருத்தங்களை மேற்கொள்ள மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், புள்ளிவிவரங்கள் சேகரிப்பு சட்டம் 2008-ன் எல்லைவரம்பை ஜம்மு-காஷ்மீர் மாநிலத்துக்கும் விரிவுபடுத்தும் வகையிலான மசோதாவை நாடாளுமன்றத்தில் அறிமுகம் செய்யும் திட்டத்துக்கு ஒப்புதல் அளிக்கப்பட்டது. இதில், அரசியலமைப்பு சட்டத்தின் 7-வது அட்டவணையில் உள்ள முதல் பட்டியல் (மத்திய பட்டியல்) மற்றும் மூன்றாவது பட்டியலில் (பொதுப் பட்டியல்) உள்ள எந்த விவகாரங்கள் குறித்த புள்ளிவிவரங்கள் சேகரிப்பும் ஜம்மு-காஷ்மீர் மாநிலத்துக்கு விரிவுபடுத்தப்படும். அரசியலமைப்பு (ஜம்மு-காஷ்மீர் மாநிலத்துக்கு பொருந்தும்) உத்தரவு 1954-ன் கீழ் இது செயல்படுத்தப்படும். இந்த சட்டத் திருத்தத்தின்மூலம், ஜம்மு-காஷ்மீர் மாநிலத்தில் புள்ளிவிவரங்கள் சேகரிப்பு வழிமுறை வலுவாகும். இந்த சட்டத் திருத்தம் என்பது: (அ) அரசியலமைப்பு (ஜம்மு-காஷ்மீர் மாநிலத்துக்கு பொருந்தும்) உத்தரவு 1954-ன் கீழ், மாநில அரசுக்கு என்று ஒதுக்கப்படாத விவகாரங்களில், இந்த சட்டத்தின் எல்லை வரம்புகளை ஜம்மு-காஷ்மீர் மாநிலத்துக்கு விரிவுபடுத்த வழிவகுக்கும். (ஆ) புள்ளி விவரங்கள் சேகரிப்பு நடவடிக்கைகளை சிறப்பாக ஒருங்கிணைக்கவும், இரட்டிப்பு பதிவுகளை தவிர்க்கும் வகையிலும், அரசு துறைகளுக்கு ஆலோசனை வழங்கவும், மத்தியிலும், ஒவ்வொரு மாநிலங்கள்/யூனியன் பிரதேசங்களிலும் ஒருங்கிணைப்பு அதிகாரியை நியமிக்க வழிவகை செய்கிறது. பின்னணி பொருளாதாரம், புவிஇடங்கள், சமூகம், விஞ்ஞானம் மற்றும் சுற்றுச்சூழல் விவகாரங்களில் புள்ளிவிவரங்களை சேகரிப்பதற்காக புள்ளிவிவரங்கள் சேகரிப்பு சட்டம் 2008, கொண்டுவரப்பட்டது. இந்த சட்டம், ஜம்மு-காஷ்மீர் மாநிலத்தைத் தவிர, மற்ற ஒட்டுமொத்த இந்தியாவுக்கும் விரிவுபடுத்தப்பட்டுள்ளது. ஜம்மு-காஷ்மீர் மாநில சட்டப்பேரவையில், ஜம்மு-காஷ்மீர் புள்ளிவிவரங்கள் சேகரிப்பு சட்டம் 2010 கொண்டுவரப்பட்டது. இது, ஒட்டுமொத்த ஜம்மு-காஷ்மீர் மாநிலத்துக்கும் விரிவுபடுத்துகிறது. மேலும், மத்திய சட்டத்தின் மாதிரி வடிவமாகவே இந்த சட்டம் உள்ளது. புள்ளிவிவரங்கள் சேகரிப்பு சட்டம் 2008 மற்றும் ஜம்மு-காஷ்மீர் புள்ளிவிவரங்கள் சேகரிப்பு சட்டம் 2010 ஆகியவை, அரசியலமைப்பு (ஜம்மு-காஷ்மீருக்கு பொருந்தும்) உத்தரவு 1954-ன் அடிப்படையில், மத்திய பட்டியலில் உள்ள புள்ளிவிவரங்கள் விவகாரங்களுக்கு பொருந்தாது. இதன் காரணமாக, போதிய சட்டங்கள் இல்லாத நிலை உருவாகியுள்ளது. மேலும், புள்ளிவிவரங்கள் சேகரிப்பு சட்டம் 2008-ல் பொதுப்பட்டியலில் உள்ள விவகாரங்களில் மத்திய அரசின் எல்லை வரம்பும், ஜம்மு-காஷ்மீர் மாநிலத்துக்கு பொருந்தாது. இந்த குறைபாடுகளை களையும் வகையில், சட்டத் திருத்தம் கொண்டுவரப்படுகிறது.
சர்வதேச அளவிலான எண்ணெய் மற்றும் எரிவாயு நிறுவனங்களின் தலைமைச் செயல் அதிகாரிகள் மற்றும் நிபுணர்களுடன் அக்டோபர் 20 அன்று பிரதமர் கலந்துரையாடுகிறார்

பிரதமர் திரு நரேந்திர மோடி, 20 அக்டோபர் 2021 மாலை 6 மணி அளவில், சர்வதேச அளவிலான எண்ணெய் மற்றும் எரிவாயு நிறுவனங்களின் தலைமைச் செயல் அதிகாரிகள் மற்றும் நிபுணர்களுடன் காணொலி வாயிலாக கலந்துரையாட உள்ளார். 2016-ல் தொடங்கப்பட்ட இது போன்ற வருடாந்திர கலந்துரையாடல், தற்போது 6-வது முறையாக நடைபெற உள்ளது, இதில் எண்ணெய் மற்றும் எரிவாயுத் தொழில் துறையில், சர்வதேச அளவில் முன்னோடியாக உள்ள நிறுவனங்களின் தலைவர்கள் பங்கேற்று விவாதிக்க இருப்பதுடன், இத்துறையில் நிலவும் முக்கியப் பிரச்சினைகள் மற்றும் இந்தியாவுடனான ஒத்துழைப்பு மற்றும் முதலீட்டு வாய்ப்புகள் குறித்தும் ஆராய உள்ளனர். தூய்மையான வளர்ச்சி மற்றும் நிலைத்தன்மையை ஊக்குவிப்பதே இந்த கலந்துரையாடலின் முக்கிய நோக்கமாகும். இந்தியாவில் ஹைட்ரோ கார்பன் ஆய்வு மற்றும் உற்பத்தியை ஊக்குவித்தல், எரிசக்தித் துறையில் தற்சார்பு, எரிவாயு அடிப்படையிலான பொருளாதாரம், நச்சுப்புகை வெளியேற்றக் குறைப்பு போன்றவற்றின் மூலம், தூய்மையான மற்றும் செயல்திறன் மிக்க எரிசக்தி வளங்களைக் கண்டறிதல், பசுமை ஹைட்ரஜன் பொருளாதாரம், உயிரி எரிபொருள் உற்பத்தியை அதிகரித்தல் மற்றும் கழிவுப் பொருட்களிலிருந்து பயனுள்ள பொருள்களை உருவாக்குதல் போன்றவை குறித்து இந்த கலந்துரையாடலின் போது சிறப்புக் கவனம் செலுத்தப்பட உள்ளது. சர்வதேச அளவில் முன்னோடியாகத் திகழும் பெருநிறுவனங்கள் மற்றும் பன்னாட்டு நிறுவனங்களின் தலைமைச் செயல் அதிகாரிகள் மற்றும் நிபுணர்கள் இதில் பங்கேற்று கருத்துப் பரிமாற்றம் செய்ய உள்ளனர். மத்திய பெட்ரோலியம் மற்றும் இயற்கை எரிவாயுத்துறை அமைச்சர் இந்த கலந்துரையாடலின் போது உடனிருப்பார்.